Šest mjeseci nakon ulaska na tržište taxi prijevoza u Zagrebu, Uber je odlučio sniziti cijene svojih usluga. Tako će od utorka prijevoz Uberom biti jeftiniji 25 posto.

U Uberu navode da će primjerice tako vožnja od Glavnog kolodvora do Jaruna njihovom vozilima od sutra koštati 30 kuna u odnosu na dosadašnjih 40 kuna dok je prosječna cijena ostalih taxi prijevoznika na toj relaciji 46 kuna.

- Glavni cilj Ubera je osigurati ljudima jednostavnu, sigurnu i povoljnu opciju kretanja kroz grad samo pritiskom jedne tipke na telefonu. Uz ove promjene, vjerujemo da će sve više ljudi na području Zagreba ostaviti svoj automobil kod kuće i koristiti Uber kako bi došli do željenog odredišta - istaknuo je Davor Tremac, generalni menadžer Ubera u Hrvatskoj.

Foto: Uber

U Uberu navode da promjena cijena može biti korisna i za vozače-partnere kojima je bitno smanjiti vrijeme čekanja između vožnji te skratiti putovanje do polazišne lokacija putnika. Smatraju da će smanjenjem cijena Uber biti dostupniji većem broju građana te će slijedom toga smanjiti vrijeme čekanja partnera-vozača i skratiti putovanje do lokacije putnika.

- Iskustva sa snižavanjem cijena bila su pozitivna i za putnike i za partnere-vozače diljem svijeta u proteklih pet i pol godina poslovanja Ubera. Dobar primjer je New York, gdje su cijene kroz godine smanjene za 30 posto, a istovremeno je zarada partnera-vozača skočila za 50 posto - navode u Uberu.

>>Ulazili ljudima u Zagrebu u aute dok su čekali na semaforu: 'Kakav UBER?!'